দেশবাসীর জন‍্য বিরাট ঘোষণা প্রধানমন্ত্রীর

ওয়েব ডেস্ক: দেশবাসীকে আসন্ন নবরাত্রির (Navaratri) শুভেচ্ছা জানিয়ে বিরাট ঘোষণা করলেন প্রধানমন্ত্রী নরেন্দ্র মোদি (Narendra Modi)। “এখন থেকে শুধুমাত্র ৫ শতাংশ এবং ১৮ শতাংশ জিএসটি স্ল্যাব থাকবে।” যার ফলে নিত্য প্রয়োজনীয় বহু জিনিস সস্তা হয়ে যাবে।” রবিবার জাতির উদ্দেশে ভাষণ দিয়ে এমনটাই ঘোষণা করলেন প্রধানমন্ত্রী(Narendra Modi)।

আগামীকাল, সোমবার ২২ সেপ্টেম্বর থেকে শুরু হচ্ছে নবরাত্রি (Navaratri)। আর উৎসবের এই দিন থেকে দেশে নতুন জিএসটি হার (GST Reform)বসছে। রবিবার জিএসটির নতুন কাঠামো নিয়ে বার্তায় জিএসটির নতুন দুটি স্ল্যবের ঘোষণা করলেন প্রধানমন্ত্রী।

এদিন তিনি বলেন, “সোমবার ২২ সেপ্টেম্বর থেকে সূর্যোদয়ের সঙ্গে সঙ্গেই নেক্সট জেনারেশন জিএসটি লাগু হতে চলেছে। দেশে ‘জিএসটি সঞ্চয় উৎসব’ শুরু হতে চলেছে। জিএসটি উৎসবে সাধারণ মানুষের সঞ্চয় যেমন বাড়বে ঠিক তেমনই পছন্দের জিনিস আরও সহজে কেনা যাবে। নতুন হারে জিএসটির ফলে দেশের গরীব মধ্যবিত্ত, নিম্ন মধ্যবিত্ত, কৃষক, মহিলা, দোকানদার থেকে ব্যবসায়ী সকলে উপকৃত হবেন। উৎসবের আবহে সকলের মিষ্টি মুখ হবে। দেশের সব পরিবারে খুশির জোয়ার আসবে।”

আরও পড়ুন: সূর্যোদয়ের সঙ্গে সঙ্গে নয়া জিএসটি, জাতির উদ্দেশে ভাষণে মোদি

প্রধানমন্ত্রী জানান, “এবার থেকে নিত্য প্রয়োজনীয় বহু জিনিস সস্তা হয়ে যাবে। বেশকিছু খাদ্যপণ্য, ওষুধ, সাবান, ব্রাশ, পেস্ট, জীবনবিমা, স্বাস্থ্যবিমা এমন অনেক জিনিস ও অনেক পরিষেবার ট্যাক্স ফ্রি হবে অথবা শুধুমাত্র ৫ শতাংশ জিএসটি দিতে হবে। যে সমস্ত জিনিসে ১২ শতাংশ জিএসটি লাগত তার মধ্যে ৯৯ শতাংশ জিনিস ৫ শতাংশে নেমে আসবে।”

তিনি আরও বলেন, “গত ১১ বছরে দেশে ২৫ কোটি মানুষ দারিদ্র থেকে মুক্তি পেয়েছেন। চলতি বছর সরকার ১২ লাখ টাকা পর্যন্ত আয়কর মুক্ত করেছে। এটা উপহার সরকারের। এবার গরিব মানুষদের সময়। দেশবাসী এখন দ্রুত ও সহজে স্বপ্ন পূরণ করতে পারবেন। এবার থেকে ঘর বানানো, টিভি, ফ্রিজ, স্কুটার, বাইক, গাড়ি কেনার জন্য কম খরচ করতে হবে। এমনকি ভ্রমণ থেকে খাওয়াদাওয়া সবই সস্তা হচ্ছে। কারণ হোটেলের খরচাও কমছে।”
দেখুন অন্য খবর